Τροποποιημένη πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη σύσταση μέσου χρηματοδοτικής στήριξης με σκοπό την ενθάρρυνση της οικονομικής ανάπτυξης της τουρκοκυπριακής κοινότητας και για την τροποποίηση του κανονισμού (EΚ) αριθ. 2667/2000 σχετικά με την Ευρωπαϊκή Υπηρεσία Ανασυγκρότησης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κύριος στόχος της πρότασης κανονισμού του Συμβουλίου για τη σύσταση μέσου χρηματοδοτικής στήριξης [1] είναι να συνδράμει την τουρκοκυπριακή κοινότητα, δίδοντας ιδιαίτερη έμφαση στην οικονομική ανάπτυξη, στην οικονομική ολοκλήρωση της νήσου και στη βελτίωση των επαφών των δύο κοινοτήτων μεταξύ τους και με την ΕΕ, έτσι ώστε να διευκολυνθεί η επανένωση της Κύπρου. Το σημαντικό ποσό των 259 εκατ. ευρώ που εγκρίθηκε (το οποίο θα διατεθεί το διάστημα 2004-2006 και θα εφαρμοστεί μέχρι το 2009) προϋποθέτει την ύπαρξη ειδικών μέσων διαχείρισης και υλοποίησης της βοήθειας.

[1] COM(2004) 465 τελικό.

Σύμφωνα με το άρθρο 3 της πρότασης, η Επιτροπή είναι αρμόδια για τη διαχείριση της βοήθειας. Το άρθρο 5 της πρότασης προβλέπει διάφορους τρόπους εκτέλεσης σύμφωνα με τους κανόνες που καθορίζονται στον IV του μέρους 2 του κανονισμού 1605/2002 [2] του Συμβουλίου. Η βοήθεια στον τομέα των έργων υποδομής θα επικεντρωθεί μεταξύ άλλων σε σταθμούς παραγωγής ενέργειας, στη διαχείριση των αποβλήτων, στη διαχείριση των υδάτινων πόρων, στην αναβάθμιση και την ανάπτυξη μεταφορικών υποδομών, περιλαμβανομένων και συνδέσεων μεταξύ των δύο πλευρών της νήσου. Είναι κατά συνέπεια προφανές ότι ένα μεγάλο μέρος των κονδυλίων θα χρησιμοποιηθεί για επενδύσεις σε υποδομές. Ως καλύτερη λύση φαίνεται ότι είναι να ανατεθεί η υλοποίηση της βοήθειας στην Ευρωπαϊκή Υπηρεσία Ανασυγκρότησης (εφεξής ΕΥΑ).

[2] ΕΕ L 248, 16.9.2002, σ. 1.

Η ΕΥΑ συγκροτήθηκε την επαύριον της κρίσης του Κοσσυφοπεδίου, με στόχο να διαχειριστεί τη βοήθεια που διέθεσε η ΕΕ για το διοικούμενο από τα ΗΕ Κοσσυφοπέδιο. Η εντολή της καλύπτει τον πλήρη κύκλο έργων, από την εκπόνηση του σχεδίου (περιλαμβανομένων και των προκαταρκτικών μελετών) μέχρι τις τελικές πληρωμές και την παρακολούθηση και την αξιολόγηση των έργων των οποίων αναλαμβάνει την ευθύνη. Η ΕΥΑ είναι η αναθέτουσα αρχή εξ ονόματος της Επιτροπής (και ενδεχομένως άλλων δωρητών). Έχει νομική οντότητα και από νομικής άποψης είναι ο κύριος υπεύθυνος έναντι τρίτων (π.χ. προσωπικό, εργολάβοι, δικαιούχοι).

Από τη σύσταση της ΕΥΑ, έχει επεκταθεί η εντολή της ήδη δύο φορές: στα τέλη του 2000 στη Δημοκρατία της Γιουγκοσλαβίας (σήμερα, Ένωση των κρατών της Σερβίας και του Μαυροβουνίου), και στα τέλη του 2001 στην πρώην Γιουγκοσλαβική Δημοκρατία της Μακεδονίας. Στις 28 Ιουνίου 2004, η Επιτροπή πρότεινε να επεκταθεί η εντολή της Υπηρεσίας στις εν λόγω χώρες για μία ακόμη διετία, δηλαδή μέχρι τις 31 Δεκεμβρίου 2006 [3]. Η εντολή της ΕΥΑ θα μπορούσε να επεκταθεί περαιτέρω ώστε να καλύπτει και το βόρειο τμήμα της Κύπρου.

[3] COM(2004) 451 τελικό.

Η ΕΥΑ έχει πλέον εδραιωθεί. Σύμφωνα με το καταστατικό της μπορεί να προσλαμβάνει όλο το προσωπικό που κρίνει αναγκαίο στο πλαίσιο ενός προγράμματος. Διαθέτει μεγάλη και αναγνωρισμένη εμπειρία στην υλοποίηση μεγάλων έργων υποδομής, στα οποία εξάλλου αναλογεί και το μεγαλύτερο μέρος της βοήθειας προς το βόρειο τμήμα της Κύπρου. Η ΕΥΑ έχει την ικανότητα να επιτυγχάνει τους στόχους έγκαιρα και να παρουσιάζει αποτελέσματα. Φαίνεται να είναι η μόνη δυνατή επιλογή για την ταχεία υλοποίηση του προγράμματος βοήθειας στη βόρειο Κύπρο.

Τέλος, η ΕΥΑ θεωρείται πολιτικά ουδέτερη. Η εντολή της είναι να βοηθά στην υλοποίηση της βοήθειας ενώ η λήψη πολιτικών αποφάσεων επαφίεται στην Επιτροπή. Πρόκειται σαφώς για πλεονέκτημα στην περίπλοκη και πολυδιάστατη κατάσταση της διαιρεμένης Κύπρου. Με έδρα στην Θεσσαλονίκη, είναι πολύ εγγύτερα της Κύπρου απ´ό,τι τα κεντρικά γραφεία της Επιτροπής για τις υπηρεσίες υποστήριξης.

2004/0145 (CNS)

Τροποποιημένη πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για τη σύσταση μέσου χρηματοδοτικής στήριξης με σκοπό την ενθάρρυνση της οικονομικής ανάπτυξης της τουρκοκυπριακής κοινότητας και για την τροποποίηση του κανονισμού (EΚ) αριθ. 2667/2000 σχετικά με την Ευρωπαϊκή Υπηρεσία Ανασυγκρότησης

1. Παρεμβάλλεται η ακόλουθη (7) αιτιολογική σκέψη:

'(7) Για να χορηγηθεί η βοήθεια σύμφωνα με τις αρχές της χρηστής δημοσιονομικής διαχείρισης, η Επιτροπή πρέπει να δύναται να αναθέσει στην Ευρωπαϊκή Υπηρεσία Ανασυγκρότησης την εκτέλεση της βοήθειας σύμφωνα με τον παρόντα κανονισμό. Κατά συνέπεια, ο κανονισμός (ΕΚ) αριθ. 2667/2000 του Συμβουλίου σχετικά με την Ευρωπαϊκή Υπηρεσία Ανασυγκρότησης [4] πρέπει να τροποποιηθεί ανάλογα.'

[4] ΕΕ L 306, 7.12.2000, σ.7.

Επαναριθμούνται οι αιτιολογικές σκέψεις που ακολουθούν.

2. Το άρθρο 5 παράγραφος 2 αρχίζει με τις λέξεις:

'Με την επιφύλαξη απόφασης που λαμβάνεται σύμφωνα με το άρθρο 2 παράγραφος 5 του κανονισμού (ΕΚ) αριθ. 2667/2000 του Συμβουλίου, ...'

3. Μετά το άρθρο 5 παρεμβάλλεται το ακόλουθο άρθρο:

'Άρθρο 5a

Ο κανονισμό (EΚ) αριθ. 2667/2000 του Συμβουλίου τροποποιείται ως εξής:

Στο άρθρο 2, προστίθεται η ακόλουθη παράγραφος 5 :

- 'Η Επιτροπή δύναται να αναθέτει στην Υπηρεσία την εκτέλεση της βοήθειας με σκοπό την ενθάρρυνση της οικονομικής ανάπτυξης της τουρκοκυπριακής κοινότητας εντός του πλαισίου του κανονισμού (EΚ) xx/2004 του Συμβουλίου.'